1Basyaange baheerwa, mutafukiirisanianga nende buli muundu oboola ati ali nende Mwooyo wa Nasae; mubakeseho hu mumanye nende obwadyeeri muti batula eyiri Nasae. Olwohuba banabbi b'obubacha bangi muno bamala ohusasaanira mu syaalo syoosi. 2Yino niyo engeri yi mucha ohunyaliramo ohumanya omuundu oli nende Mwooyo wa Nasae: omuundu yeesi oboola ati Yesu Kristo yehola omuundu, oyo atula eyiri Nasae. 3Nae omuundu yeesi okaana ati Yesu Kristo haba siyehola omuundu, haba saali nende Mwooyo otula eyiri Nasae. Mwooyo yaali nae aaba atula eyiri Omusuku wa Kristo, yimuwulira muti achia ohwiicha, mani bulaanu yamala ohwiicha ano mu syaalo. 4Baana bange, eng'we muli abaana ba Nasae, handi mwamala ohuyiingira abanabbi b'obubacha olwohuba Mwooyo obalimo w'amaani muno ohuhira mwooyo w'omusyaalo. 5Abanabbi b'obubacha abo balomaloma hu biindu by'ohusyaalo, mani sakira esyaalo sibadaha handi syaabatekeeresa. 6Nae efwe huli aba Nasae. Handi omuundu yeesi omanyire Nasae atutekeeresa. Nae omuundu yeesi otaali owa Nasae haba saatuwulira. Yino niyo engira yihunyala ohukabuhanisiramo Mwooyo w'obwadyeeri nende mwooyo w'obubacha. 7Basyaange, lehe hudahane abeene-na-beene, olwohuba ohudaha hutula eyiri Nasae. Omuundu yeesi oli nende ohudaha aaba ali omwaana wa Nasae handi omanyire Nasae. 8Omuundu otaali nende ohudaha, oyo akoterwe Nasae, olwohuba Nasae hudaha nihwo. 9Yino niyo engeri yi Nasae yatweekeseramo ohudaha hwae: Yatuma Omwaana wae mudeerwa yeng'ene mu syaalo hu hunyale ohunyoola obulamu nihumubitiramo. 10Huno nihwo ohudaha: haba si neefwe abataangira ohudaha Nasae, ohutusaho Nasae niye owatudaha, mani yaatutumira Omwaana wae ohuba esiyaanwa simalao ebibi byeefwe. 11Basyaange baheerwa, nisiri siti Nasae yatudaha atyo, mani fwesi huhoyeere ohudahana. 12Abulawo omuundu yeesi owamala ohubonaho Nasae, nae nihudahana, awo Nasae aaba ali mweefwe, handi ohudaha hwae huli mweefwe hucha ohwolerera elalira. 13Sino nisyo esyomiisa bulai siti huli mu Nasae, handi yeesi ali mweefwe, olwohuba yatubeeresa Mwooyo wae mweene. 14Handi efwe abeene hwabona, mani bulaanu huboolera abandu bandi huti, Seefwe yatuma Omwaana wae ohuba omuwonia w'esyaalo. 15Omuundu oboola ati Yesu Mwaana wa Nasae, Nasae amulimo handi yeesi ali mu Nasae. 16Handi efwe abeene hwamanya handi hwaafukiirira ohudaha hu Nasae atudahiramo. Nasae hudaha nihwo, mani omuundu oli mu hudaha ali mu Nasae, handi Nasae yeesi amulimo. 17Mu ngeri yino, ohudaha hwatwolereramo elalira. Mani hucha ohuba nende obwomiifu hu Ludaalo lw'ohuheengeraho emisango. Olwohuba obulamu bweefwe bw'ohusyaalo huno bufwaana koti obwa Kristo. 18Mu hudaha hubulamo ohutya; nae ohudaha hwiichufu humalao obuti bwoosi. Olwohuba ohutya hudiirana nende ohusaandisibwa, handi omuundu otya haba saaba ali nende ohudaha hw'elalira mu mwooyo kwae. 19Lehe hube nende ohudaha olwohuba Nasae niye owataangira ohutudaha. 20Omuundu naboola ati, “Ndaha Nasae” nae esiha syeene asihayaane nende owaasye, oyo aaba omubacha, olwohuba saanyala ohudaha Nasae yasisiiri ohubonaho, nae ahaya ohudaha owaasye yaabonaho. 21Sakira sino nisyo esilagiro si Kristo yatubeeresa: ati omuundu odaha Nasae, ahoyeere ohudaha owaasye yeesi.
lug_Latn